作者:陸龜蒙
標題:雜諷九首
內容:紅蠶緣枯桑，青繭大如甕。人爭捩其臂，羿矢亦不中。微微待賢祿，一一希入夢。縱操上古言，口噤難即貢。蛟龍在怒水，拔取牙角弄。丹穴如可遊，家家畜孤鳳。兇門尚兒戲，戰血波澒溶。社鬼苟有靈，誰能遏秋慟。童麋來觸犀，德力不相及。伊無愜心事，只有碎首泣。況將鵬蝨校，數又百與十。攻如餓鴟叫，勢若脫兔急。斯為朽關鍵，怒犖抉以入。年來橫干戈，未見拔城邑。得非佐饔者，齒齒待啜汁。羈維豪傑輩，四駭方少縶。此皆乘時利，縱舍在呼吸。吾欲斧其吭，無雷動幽蟄。鴚鵝慘於冰，陸立懷所適。斯人道仍閟，不得不嗚呃。當時布衣士，亦作天子客。至今東方生，滿口自誇白。終為萬乘交，談笑無所隔。致君非有書，乃是堯舜畫。只今侯門峻，日掃貧賤跡。朝趨九韶音，暮列五鼎食。如聞恭儉語，謇謇事夕惕。可拍伊牧肩，功名被金石。赤舌可燒城，讒邪易為伍。詩人疾之甚，取俾投豺虎。長風吹窾木，始有音韻吐。無木亦無風，笙簧由喜怒。女媧煉五石，天缺猶可補。當其利口銜，罅漏不複數。元精遺萬類，雙目如牖戶。非是既相參，重瞳亦為瞽。東南有狂兕，獵者西北矢。利塵白冥冥，獨此清夜止。無人語其事，偶坐窺天紀。安得東壁明，洪洪用墳史。搜揚好古士，一以罄雲水。流堪灑菁英，風足去稗秕。如能出奇計，坐可平賊壘。徐陳羲皇道，高駕太平軌。攫疏成特雄，濯垢為具美。貢賢當上賞，景福視所履。永播南燻音，垂之萬年耳。有檗何青青，空城雪霜裡。千林盡枯槁，苦節獨不死。他遭匠石顧，總入犧黃美。遂得保天年，私心未為恥。高從宿梟怪，下亦容螻蟻。大廈若掄材，亭亭託君子。左右佩劍者，彼此亦相笑。趨時與閉門，喧寂不同調。潛機取聲利，自許臻乎妙。志士以神窺，慚然真可吊。天之發遐籟，大小隨萬竅。魁其壚冶姿，形質惟所召。鞀笙磬竽瑟，是必登清廟。伊聖不可欺，誰能守蓬藋。橫笛喝秋風，清商入疏越。君居不夜城，肯怨孤戍月。吳兵甚犀利，太白光突兀。日已費千金，廑聞侵一撥。豈無惡年少，縱酒遊俠窟。募為敢死軍，去以梟叛卒。豈無中林士，貫穿學問骨。兵法五十家，浩蕩如溟渤。高懸鹿皮睡，清澗時依樾。分已諾煙霞，全遺事幹謁。既非格猛獸，未可輕華髮。北面師其謀，幾能止征伐。何妨秦堇勇，又有曹劌說。堯舜尚詢芻，公乎聽無忽。朝為壯士歌，暮為壯士歌。壯士心獨苦，傍人謂之何。古鐵久不快，倚天無處磨。將來易水上，猶足生寒波。捷可搏飛狖，健能超橐駝。群兒被堅利，索手安馮河。驚飆掃長林，直木謝橢科。嚴霜凍大澤，僵龍不如蛇。昔者天血碧，吾徒安歎嗟。